google/wiki40b huggingface dataset:
Ένωση Βιβλιοθηκών Νέας Υόρκης

Η Ένωση Βιβλιοθηκών Νέας Υόρκης (αγγλ.New York Library Association - NYLA) ιδρύθηκε το 1890 και αποτελεί τον οργανισμό ο οποίος εκπροσωπεί, υποστηρίζει και υπερασπίζεται τις βιβλιοθήκες όλων των τύπων, καθώς και το προσωπικό που εργάζεται σε αυτές εντός της Νέας Υόρκης. Η NYLA διευθύνεται από ένα Συμβούλιο (Council) 19 μελών, το οποίο είναι υπεύθυνο για τη συνολική διαχείριση της ένωσης. Το έργο του Συμβουλίου υποστηρίζουν και ενισχύουν Μόνιμες (Standing Committees) και Ειδικές Επιτροπές (Special Committees), εκ των οποίων η Εκτελεστική Επιτροπή (Executive Committee) ορίζει τον Εκτελεστικό Διευθυντή (Executive Director) της ένωσης.

Ιστορία

Η NYLA ιδρύθηκε το 1890 από τον Melvil Dewey, τον George W. Curtis και τον Andrew Draper  κατά τη λήξη της ετήσιας σύγκλησης του Πανεπιστημίου της Πολιτείας της Νέας Υόρκης. Το 1929 υιοθετήθηκε ένα προσωρινό καταστατικό μέγιστης ισχύος έως πέντε έτη, το οποίο παρατάθηκε για 5 επιπλέον έτη ώσπου το 1946 υιοθετήθηκε το μόνιμο καταστατικό της NYLA, σύμφωνα με το οποίο η ένωση συνεργάζεται με την Αμερικάνικη Ένωση Βιβλιοθηκών (American Library Association – ALA). Με την πάροδο των χρόνων ο αριθμός των μελών αυξήθηκε και η NYLA απέκτησε νέα υπόσταση αυξάνοντας την επιρροή και το κύρος της .

Σκοπός

Μέσα από το σύνολο των δραστηριοτήτων της, η NYLA επιδιώκει να συμβάλλει στην προώθηση του έργου των βιβλιοθηκών και των βιβλιοθηκονόμων της Νέας Υόρκης. Σύμφωνα με τη δήλωση αποστολής   που αναφέρεται στον κανονισμό της NYLA, η βασική της επιδίωξη είναι να παρέχει καθοδήγηση κατά την ανάπτυξη, την προώθηση και τη βελτίωση των υπηρεσιών των βιβλιοθηκών και της πληροφόρησης, καθώς και της Βιβλιοθηκονομίας, προκειμένου να διευκολύνει τη μάθηση, την ποιότητα ζωής και τη διασφάλιση ίσων ευκαιριών για όλους τους κατοίκους της Νέας Υόρκης.

Δράση

Η NYLA αποτελεί μια επαγγελματική ένωση, η οποία εκπροσωπεί τις βιβλιοθήκες και εργάζεται για την ενδυνάμωση του έργου τους, καθώς και για την υποστήριξη των φοιτητών των Σχολών Βιβλιοθηκονομίας. Αναλυτικότερα, διοργανώνει εκπαιδευτικά προγράμματα, παρέχει ευκαιρίες δικτύωσης και προβαίνει σε ενημερωτικές πρωτοβουλίες, όπως είναι το τριμηνιαίο ενημερωτικό δελτίο, «NYLA Bulletin» και το εβδομαδιαίο ενημερωτικό δελτίο ηλεκτρονικού ταχυδρομείου «News You Can Use». Παράλληλα, διεξάγει ένα ετήσιο συνέδριο (Annual Conference)  όπου προβάλλονται αναδυόμενα και προϋπάρχοντα ζητήματα του χώρου των βιβλιοθηκών και παρέχει στα μέλη της μια σειρά από υπηρεσίες και προϊόντα, προκειμένου να καλύψει τις πληροφοριακές τους ανάγκες. Επιπρόσθετα, αναγνωρίζει τα επιτεύγματα και τη σημαντική συνεισφορά ορισμένων μελών της στη βιβλιοθηκονομική κοινότητα με την απονομή τιμητικών βραβεύσεων, υποτροφιών για φοιτητές των Σχολών Βιβλιοθηκονομίας, καθώς επίσης και με την χρηματοδότηση συγκεκριμένων προγραμμάτων.
Μαρία Λουίζα της Ισπανίας (1745-1792)

Βιογραφία

Ήταν κόρη του βασιλιά της Ισπανίας Καρόλου Γ΄, ο οποίος όταν γεννήθηκε η ίδια ήταν βασιλιάς της Νάπολης και της Σικελίας και της Μαρίας Αμαλίας της Σαξονίας,. Όταν ο πατέρας της έγινε βασιλιάς της Ισπανίας (1759) με τον θάνατο του θείου της Φερδινάνδου ΣΤ΄, η Μαρία-Λουίζα μετακινήθηκε εκεί με ολόκληρη την οικογένεια της. 
Στις 5 Αυγούστου 1765 παντρεύτηκε στο Ίνσμπρουκ τον Λεοπόλδο δεύτερο γιο του αυτοκράτορα Φραγκίσκου Α΄ και της Μαρίας Θηρεσίας διάδοχο του δουκάτου της Τοσκάνης. Λίγες μέρες αργότερα πέθανε ο αυτοκράτορας Φραγκίσκος Α΄ και το ζεύγος κληρονόμησε το δουκάτο της Τοσκάνης και εγκαταστάθηκε στην Φλωρεντία για τα επόμενα 25 χρόνια. Με τον θάνατο του κουνιάδου της Ιωσήφ Β΄ μετακόμισε με τον σύζυγο της στη Βιέννη όπου εξελέγη αυτοκράτορας με το όνομα Λεοπόλδος Β΄, ενώ η ίδια κατείχε τον τίτλο της αυτοκράτειρας. Ο σύζυγος της πέθανε αιφνίδια δύο χρόνια αργότερα σε λίγους μήνες μέσα στον ίδιο χρόνο πέθανε και η ίδια,
Φινείδες

Στην ελληνική μυθολογία με τη συλλογική ονομασία Φινείδες (Φινείδαι) είναι γνωστοί οι γιοι του Φινέα από την Κλεοπάτρα και την Ιδαία (αλλιώς Ειδοθέα ή Ευρυτία). Οι γιοι της Κλεοπάτρας ήταν δύο, ο Πλέριππος και ο Πανδίονας, και έλαβαν μέρος στην Αργοναυτική Εκστρατεία. Δύο ήταν και τα τέκνα της Ιδαίας, ο Θυνός και ο Μαριανδυνός. Από τους Φινείδες γενικά ονομάσθηκαν αρκετές πόλεις και λαοί στα παράλια της Μικράς Ασίας, όπως Θύνος, Μαριανδυνοί, κ.ά..
Εύσωρος

Στην ελληνική μυθολογία με το όνομα Εύσωρος ή Εύσσωρος είναι γνωστός ένας Θρακιώτης που ήταν πατέρας του Ακάμαντα, πολεμιστή στον Τρωικό Πόλεμο. Και οι δύο Θράκες αναφέρονται στην Ιλιάδα (ραψωδία Ζ, στίχοι 7-8): «...που εκτύπησ' έναν των Θρακών εξαίσιον πολεμάρχον, / τον υψηλόν Ακάμαντα, λαμπρόν υιόν του Ευσώρου.» (μετάφραση Ιακώβου Πολυλά).
Εμανουέλ Μποτζολέ

Καριέρα

O Μποτζολέ υπήρξε ανώτερος αξιωματικός στον γαλλικό στρατό  και ήταν μέλος μιας ομάδας από στρατιώτες, γύρω στους 300 στον αριθμό, που είχαν απολυθεί από τις γαλλικές δυνάμεις και δεν ήταν μέλη του στρατού του Τόγκο. Ηγήθηκε συνωμοσίας μαζί με γύρω στους 30 πρώην αξιωματικούς που δεν ήταν σε υπηρεσία και συνέλαβαν τους υπουργούς που υπηρετούσαν στην κυβέρνηση Ολίμπιο. Κατά το πραξικόπημα σκοτώθηκε από πυρά ο Πρόεδρος Ολίμπιο στην πύλη της αμερικανικής πρεσβείας. Τον είχε πυροβολήσει ο Ετιέν Εγιαντέμα, μετέπειτα γνωστός ως Γκνασινγκμπέ Εγιαντεμά, ο οποίος έγινε αργότερα Πρόεδρος του Τόγκο.
Έπειτα από το πραξικόπημα του Μποτζολέ, ηγέτης του Τόγκο έγινε ο Νικολά Γκρουνιτσκί.
ISDN

Το ISDN ή Integrated Services Digital Network, Ψηφιακό Δίκτυο Ενοποιημένων Υπηρεσιών είναι ένα σύνολο προτύπων επικοινωνίας για την ταυτόχρονη ψηφιακή μετάδοση ήχου, βίντεο και άλλων μορφών δεδομένων μέσω του δημόσιου τηλεφωνικού δικτύου. Βασικό χαρακτηριστικό του ISDN είναι ότι επιτρέπει τη μετάδοση όχι μόνο φωνής, όπως γίνεται σε ένα παραδοσιακό τηλεφωνικό δίκτυο, αλλά και εικόνας, κειμένου και δεδομένων στην ίδια γραμμή. Η πρόσβαση του συνδρομητή στο δίκτυο είναι δυνατή μέσω διαφόρων διασυνδέσεων, από τις οποίες σημαντικότερες είναι η διασύνδεση βασικής πρόσβασης (Basic Rate Access, BRA) και η διασύνδεση πρωτεύουσας πρόσβασης (Primary Rate Access, PRA). Το ISDN περιγράφηκε για πρώτη φορά το 1988 στην κόκκινη βίβλο του ITU-T. Η σπουδαιότητα του ISDN έχει ως ένα βαθμό επισκιαστεί από την ανάπτυξη και ευρεία εφαρμογή του ADSL. Στην Ελλάδα, υπηρεσίες ISDN παρέχει ο ΟΤΕ.

Πολλαπλός Συνδρομητικός Αριθμός (MSN)

Με τη σύνδεση ISDN είναι δυνατή η παροχή πολλαπλών τηλεφωνικών αριθμών στην ίδια γραμμή. Ο τελικός καταναλωτής μπορεί να ζητήσει επιπλέον τηλεφωνικούς αριθμούς, συνήθως με πολύ μικρή χρέωση, και να αποδώσει αυτούς τους αριθμούς σε διαφορετικές συσκευές. Έτσι, ενώ χρησιμοποιεί τη γραμμή για να τον καλούν σε σταθερό τηλέφωνο, μπορεί π.χ. να έχει ένα διαφορετικό νούμερο για το φαξ. Με την κατάλληλη ρύθμιση το φαξ μπορεί να απαντάει μόνο σε αυτόν τον δεύτερο αριθμό.
Στρέπτσι

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Το χωριό ευρίσκεται επί των όχθων της Στρέπατσκα Ριέκα, παραποτάμου της Ζοβίτσιτσα.

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Τζέιμς Σάμνερ

Βιογραφικά στοιχεία

Ο Σάμνερ γεννήθηκε στο Κάντον της Μασαχουσέτης, κοντά στη Βοστώνη, και απεφοίτησε από το Πανεπιστήμιο Χάρβαρντ το 1910. Εκεί γνώρισε καλούς χημικούς, όπως τους Ρότζερ Άνταμς, Φάρινγκτον Ντάνιελς, Φρανκ Χουίτμορ, Τζέιμς Κόναντ και Τσαρλς Λόρινγκ Τζάκσον. Το 1912 άρχισε να σπουδάζει βιοχημεία στην Ιατρική Σχολή του Χάρβαρντ και πήρε το διδακτορικό του το 1914 με τον Ότο Φόλιν. Στη συνέχεια δίδαξε και ερεύνησε ως επίκουρος καθηγητής της βιοχημείας στο Πανεπιστήμιο Κορνέλ.
Σε ηλικία 17 ετών, ενώ κυνηγούσε, ο Σάμνερ πυροβολήθηκε κατά λάθος από έναν συνοδό του στο κυνήγι και ως αποτέλεσμα χρειάσθηκε να ακρωτηριασθεί το αριστερό του χέρι από το ύψος του αγκώνα. Μέχρι τότε ήταν αριστερόχειρας, οπότε μετά χρειάσθηκε να μάθει να κάνει τα πάντα με το δεξί χέρι.
Ο Σάμνερ νυμφεύθηκε τη Σιντ Ρίκετς (Cid Ricketts, Bertha Louise Ricketts) όταν εκείνη φοιτούσε στην Ιατρική Σχολή του Κορνέλ, στις 10 Ιουλίου 1915 και απέκτησαν 4 τέκνα. Πήραν διαζύγιο το 1930, αλλά εκείνη κράτησε και το επώνυμό του, και ως Σιντ Ρίκετς Σάμνερ έγινε συγγραφέας.

Ερευνητικό έργο

Στο Κορνέλ ο Σάμνερ άρχισε την έρευνά του για την απομόνωση των ενζύμων σε καθαρή μορφή, κάτι που κανένας δεν είχε κατορθώσει μέχρι τότε. Το ένζυμο με το οποίο εργάσθηκε ήταν η ουρεάση. Οι προσπάθειές του δεν σημείωναν επιτυχία επί πολλά χρόνια και αρκετοί από τους συναδέλφους του ήταν απαισιόδοξοι, πιστεύοντας ότι αυτό που επεδίωκε ήταν αδύνατο, αλλά το 1926 απέδειξε ότι η ουρεάση μπορούσε να απομονωθεί και να κρυσταλλωθεί. Μπόρεσε επίσης να αποδείξει με χημικά τεστ ότι η καθαρή ουρεάση του ήταν μία πρωτεΐνη. Αυτή ήταν η πρώτη πειραματική απόδειξη ότι ένα ένζυμο είναι πρωτεΐνη, ένα θέμα αντιδικίας εκείνη την εποχή.
Οι επιτυχημένες έρευνες του Σάμνερ τον κατέστησαν καθηγητή πρώτης βαθμίδας στο Κορνέλ το 1929. Το 1937 πέτυχε να απομονώσει και να κρυσταλλώσει ένα άλλο ένζυμο, την καταλάση. Μέχρι να γίνει αυτό πάντως, ο Τζων Χάουαρντ Νόρθροπ στο Ινστιτούτο Ροκφέλερ είχε παρασκευάσει άλλα κρυσταλλικά ένζυμα χρησιμοποιώντας παρόμοιες μεθόδους, αρχίζοντας από την πεψίνη το 1929. Είχε πια γίνει ξεκάθαρο ότι ο Σάμνερ είχε επινοήσει μία γενική μέθοδο κρυσταλλώσεως για τα ένζυμα, καθώς και ότι όλα τα ένζυμα είναι πρωτεΐνες.

Τιμητικές διακρίσεις

Το 1937 ο Σάμνερ κέρδισε μία υποτροφία Γκούγκενχαϊμ και πέρασε 5 μήνες στη Σουηδία, συνεργαζόμενος με τον Καθηγητή Τέοντορ Σβέντμπεργκ (βραβευμένο με Νόμπελ Χημείας το 1926). Το ίδιο έτος, ο Σάμνερ τιμήθηκε με το Βραβείο Σέελε στη Στοκχόλμη.
Οι Σάμνερ και Νόρθροπ μοιράστηκαν το Βραβείο Νόμπελ το 1946 για την κρυστάλλωση των ενζύμων. Ο Σάμνερ εκλέχθηκε μέλος της Αμερικανικής Εθνικής Ακαδημίας Επιστημών το 1948 και το 1949 εταίρος της Αμερικανικής Ακαδημίας Τεχνών και Επιστημών. Ο Σάμνερ απεβίωσε σε ηλικία 67 ετών από καρκίνο στο Μπάφαλο.
Ιωσήφ Νικολαΐδης

Καριέρα

Ο Ιωσηφ Νικολαΐδης ξεκίνησε να παίζει μπάσκετ στην ακαδημία ΑΚΘ Αστέρια του Θόδωρου Ροδόπουλου, πριν μεταβεί στις Ηνωμένες Πολιτείες, όπου σπούδασε φυσική αγωγή και ψυχολογία στο Μount Senario College του Ουισκόνσιν, με υποτροφία.
Αφού επέστρεψε στην Ελλάδα, αγωνίστηκε την σεζόν 2001-02 με την ομάδα του Άρη στην Α1 εθνική κατηγορία. Συνέχισε σε ομάδες χαμηλότερων κατηγοριών, όπως ο Ερμής Λαγκαδά, ο Γ.Σ. Λαυρίου, ο Α.Σ. Ασβεστοχωρίου, ο Πανεδεσσαικος.
Από το 2005 και έπειτα ασχολείται με την προπονητική, όντας αρχικά προπονητής της ανδρικής ομάδας και των ακαδημιών του ΑΚΘ Αστέρια, μαζί με τον Ροδόπουλο. Το 2012, συμφώνησε με την GBA, ακαδημία καλαθοσφαίρισης των Δημήτρη Διαμαντίδη, Λάζαρου Παπαδόπουλου και Κώστα Χαραλαμπίδη.
Τον Φεβρουάριο του 2016, έλυσε την συνεργασία του με την ομάδα της GBA, προπονώντας το καλοκαίρι του ίδιου έτους την ομάδα του Εθνικού Αλεξανδρούπολης, πόλης από την οποία κατάγεται.Από το καλοκαίρι του 2016 είναι προπονητής στα τμήματα υποδομής του Ολυμπιακού.
Εχει υπάρξει βασικό στέλεχος του Salonica Basketball Camp από το 2005 ως το 2012.
Χριστίνα Λαμπίρη

Πρώτα Χρόνια

Τελείωσε το Λύκειο στην Ιταλική Σχολή Αθηνών και μετά φοίτησε στο BCA College σπουδάζοντας Μάρκετινγκ και Διαφήμιση. Ξεκίνησε να εργάζεται ως δημοσιογράφος, αρχικά αρθρογραφώντας στα περιοδικά ΕΝΑ και Πάνθεον στις αρχές του 1990. Το 1992 ξεκίνησε να εργάζεται ως ρεπόρτερ-δημοσιογράφος στο τηλεοπτικό σταθμό New Channel και συγκεκριμένα στο κεντρικό δελτίο ειδήσεων του σταθμού. Αργότερα ανέλαβε την αρχισυνταξία διάφορων τηλεοπτικών εκπομπών όπως αυτής του Δημήτρη Μάρκου και της Κατερίνας Γιατζόγλου στον τηλεοπτικό σταθμό ΣΚΑΪ.

Βιογραφικό

Το 2000 ξεκίνησε να εργάζεται ως αρχισυντάκτρια των εκπομπών «Καινούργια Ημέρα» και «Γυάλινος Τοίχος» που παρουσίαζε η Τατιάνα Στεφανίδου στους τηλεοπτικούς σταθμούς ALPHA και Tempo TV αντίστοιχα. Τη σεζόν 2001-2002 μετά την αποχώρηση της Τατιάνας Στεφανίδου από τον τηλεοπτικό σταθμό Tempo TV, οι ιθύνοντες του σταθμού πρότειναν στην ίδια την παρουσίαση μίας καθημερινής lifestyle εκπομπής στη μεσημεριανή ζώνη του σταθμού. Τελικά ανέλαβε την παρουσίαση της εκπομπής «Best Seller». Τον Απρίλιο του 2002, εξαιτίας των σοβαρών οικονομικών προβλημάτων που αντιμετώπιζε ο σταθμός, η παρουσιάστρια πήρε μεταγραφή με την ίδια εκπομπή στον τηλεοπτικό σταθμό Star Channel παρουσιάζοντας το «Best Seller» μέχρι το καλοκαίρι του 2002. 
Τον Σεπτέμβριο του 2002 ξεκίνησε να παρουσιάζει την εκπομπή «Super Star» στο ίδιο κανάλι. Το περιεχόμενο αυτής ήταν gossip και lifestyle επικαιρότητα και συνεντεύξεις διάσημων προσώπων. Η εκπομπή σημείωσε μεγάλη επιτυχία ολοκληρώνοντας τον κύκλο της 9 χρόνια μετά, το καλοκαίρι του 2011, ενώ μέχρι και σήμερα αποτελεί την μακροβιότερη εκπομπή που μεταδόθηκε από το Star Channel. Παράλληλα με την παρουσία της στην εκπομπή έκανε μία guest εμφάνιση στη σειρά "Πενήντα Πενήντα" το 2006, παρουσίασε το reality σχέσεων "Love Generation" τη σεζόν 2006-2007, ενώ το 2010 έκανε ένα πέρασμα από τη σειρά "Μίλα Μου Βρώμικα" και παρουσίασε το διαγωνισμό ομορφιάς "Playmate of the Year". Από το 2011 μέχρι το 2013 παρουσίαζε το κεντρικό δελτίο ειδήσεων του Star Channel κάθε Σαββατοκύριακο. Το καλοκαίρι του 2013 έγινε γνωστή η ολοκλήρωση της συνεργασίας της με το σταθμό μετά από 12 χρόνια συνεργασίας.
Τη σεζόν 2013-2014 πήρε μεταγραφή στον τηλεοπτικό σταθμό ΣΚΑΪ παρουσιάζοντας την ψυχαγωγική εκπομπή "Excellent" για ένα χρόνο. Το καλοκαίρι του 2014 έγινε γνωστή η έναρξη της συνεργασίας της με τον τηλεοπτικό σταθμό epsilontv. Εκεί από το 2014 μέχρι το 2016 παρουσίασε την πρωινή infotainment εκπομπή "Με το Καλημέρα". Την επόμενη σεζόν επέστρεψε στην μεσημεριανή ζώνη του ίδιου σταθμού παρουσιάζοντας την gossip και lifestyle εκπομπή "La Biri Biri" για μία σεζόν. Τη σεζόν 2017-2018 η εκπομπή άλλαξε τόσο τίτλο όσο και περιεχόμενο με θέματα περισσότερο κοινωνικού περιεχομένου και συνεντεύξεων. Στις αρχές του 2018 έλαβε μέρος στον έκτο κύκλο του φιλανθρωπικού show χορού Dancing with the stars στον ANT1. Το καλοκαίρι του 2018 ολοκλήρωσε την συνεργασία της με τον τηλεοπτικό σταθμό epsilontv μετά από 4 χρόνια συνεργασίας.
Περιοχή Σενγκερέμα

Τομείς

Η Επαρχία Σενγκερέμα (Sengerema District), διαιρείται διοικητικά σε Τομείς.
As Above, So Below

Τραγούδια

1. Dead Sea Scrolls (K.Heybourne) - 5:59

2. Into the Dark (K.Heybourne) - 5:11

3. Geburah (K.Heybourne) - 5:24

4. The Horla (K.Heybourne) - 7:29

5. Witching Hour (K.Heybourne) - 5:49

6. Upon This Cord (K.Heybourne) - 6:33

7. Guillotine (K.Heybourne) - 6:53

8. Brainwashed (K.Heybourne) - 7:10

9. Devil's Tower (K.Heybourne) - 5:25
Η Κληρονομιά του Μπορν

Παραγωγή

Ο Τζορτζ Νόλφι που έγραψε το σενάριο της ταινίας Το Τελεσίγραφο του Μπορν (The Bourne Ultimatum, 2007), ήταν να γράψει το σενάριο και της τέταρτης ταινίας. Ο Ματ Ντέιμον είχε από την αρχή δεσμευτεί να συμμετέχει στο πρότζεκτ. Στις Τζούλια Στάιλς και Τζόαν Άλεν είχε γίνει πρόταση να επιστρέψουν. Τότε η ταινία απότομα ματαιώθηκε. Όταν ρωτήθηκε αν μια τέταρτη ταινία θα γινόταν ποτέ, ο Ντέιμον απάντησε "Δεν μπορούμε να το συνεχίσουμε για πάντα... μπορεί να επιστρέψουμε και να γυρίσουμε μια ακόμα ταινία κάποτε". Ο Πολ Γκρίνγκρας που είχε ανακοινωθεί ότι θα αναλάμβανε ξανά τη σκηνοθεσία, στις 30 Νοεμβρίου 2009 δήλωσε πως δεν τον ενδιέφερε να σκηνοθετήσει και ο Ντέιμον με τη σειρά του είπε ότι δεν θέλει να κάνει την ταινία χωρίς τον Γκρίνγκρας.
Στις 9 Ιουνίου 2010, ανακοινώθηκε ότι ο Τόνι Γκίλροϊ θα γράψει την τέταρτη ταινία The Bourne Legacy και στις 11 Οκτωβρίου 2010 επιβεβαιώθηκε ότι θα αναλάβει και τη σκηνοθεσία και ότι ο χαρακτήρας Τζέισον Μπορν δεν θα αποτελεί μέρος της ταινίας, αν και ο τίτλος θα διατηρήσει το όνομα "Μπορν" ώστε η ταινία να χαρακτηρίζεται ως συνέχεια της σειράς ταινιών. Το The Bourne Legacy δεν θα διαδραματίζεται σε ένα εναλλακτικό τόπο και χρόνο, ούτε θα είναι ένας επαναπροσδιορισμός ή prequel, αλλά θα είναι περισσότερα σαν ένα spin-off με ένα καινούριο χαρακτήρα στο καλούπι που ο Μπορν αντιμετωπίζει τις επιπτώσεις που προέκυψαν από τη συνωμοσία Τρέντστοουν. Τα γυρίσματα ξεκίνησαν στις 11 Ιανουαρίου 2012.

Box office

Με προϋπολογισμό 125.000.000 δολάρια, η ταινία Η Κληρονομιά του Μπορν άνοιξε στην 1η θέση συγκεντρώνοντας 38,1 εκατομμύρια δολάρια το πρώτο τριήμερο. Οι συνολικές εισπράξεις στο αμερικανικό box office έφτασαν τα 113,2 εκατομμύρια δολάρια και στον υπόλοιπο κόσμο οι εισπράξεις άγγιξαν τα 162,9 εκατομμύρια δολάρια. Παγκοσμίως απέφερε 276,1 εκατομμύρια δολάρια.
Ιωάννης Χατζίσκος

Βιογραφικά στοιχεία

Ήταν γιος του Δημητρίου Χατζίσκου και αδέρφια του ήταν οι Κωνσταντίνος και Νικόλαος Χατζίσκος. Ήταν δικηγόρος. Εξελέγη πρώτη φορά βουλευτής Φθιώτιδος στις εκλογές του 1872 και επανεξελέγη σε αυτές του 1873.
Άσχειον

Το Άσχειον ή Άσχειο (Ἄσχειον) ήταν αρχαία πόλη της Αχαΐας, αταύτιστη σήμερα στην περιοχή των Καλαβρύτων, γνωστή από επιγραφές. Το εθνικό όνομα των κατοίκων της ήταν Ασχειεύς ή Ασχεύς.
Η πόλη βρισκόταν στα σύνορα της αρχαίας Αχαΐας με την αρχαία Αρκαδία, γνωστή από τον 4ο αιώνα π.χ σύμφωνα με επιγραφή. Μία πιθανή θέση της πόλης δίνεται στην περιοχή των χωριών Βάλτα, Βιλιβίνα, Δίγελα και Πλατανιώτισσα. Σε κατάλογο στους Δελφούς αναφέρεται κοντά στην Κύναιθα και την Κάλλισται με τις οποίες συνόρευε.
Κυβέρνηση Γεωργίου Παπανδρέου Απριλίου 1944

Παραλειπόμενα

Σημειώνεται ότι ο προηγούμενος πρωθυπουργός Σοφοκλής Βενιζέλος αν και επιτυχώς είχε καταστείλει τα κινήματα των ελληνικών Ενόπλων Δυνάμεων στη Μέση Ανατολή ουσιαστικά εξαναγκάστηκε σε παραίτηση από τους Άγγλους θεωρούμενος ως ανεπαρκής για να αναπτύξει πρωτοβουλία στο Συνέδριο του Λιβάνου. Μάλιστα πολλοί παράγοντες τον θεωρούσαν "μικρό άνδρα με μεγάλο όνομα", καθώς και περισσότερο "αμερικανόφιλο" παρά "αγγλόφιλο", γεγονός που αποκαλύπτει τον αγγλοαμερικανικό ανταγωνισμό στη Μέση Ανατολή που υφίστατο συγκεκαλυμμένος.

Επί του τελευταίου συνηγορεί και το γεγονός ότι οι αγγλικές αρχές συχνά συνελάμβαναν και πολλούς σημαίνοντες Έλληνες, με διάφορα προσχήματα, που θεωρούνταν να διατηρούσαν σχέσεις με Αμερικανούς όπως για παράδειγμα ο Μποδοσάκης, ο Δ. Λαμπράκης, ο Β. Καραπαναγιώτης κ.ά.
Άγις Θέρος

Βιογραφία

Γεννήθηκε στη Σπάρτη το 1875. Ασχολήθηκε με τη δημοσιογραφία και εξέδιδε διάφορες εφημερίδες, όπως τις εφημερίδες Λαός, Λακεδαίμων και Εφημερίδα των Εργατών. 
Το δημοτικό τραγούδι ήταν η μεγάλη του αγάπη και είχε επηρεάσει σημαντικά το έργο του. Άλλωστε το πρώτο του βιβλίο (1909) ήταν συλλογή δημοτικών τραγουδιών από τις περιοχές του Ταΰγετου και της Μάνης. Ήταν στενός συνεργάτης του Νικόλαου Πολίτη και μέλος της Ελληνικής Λαογραφικής Εταιρείας.
Ανέπτυξε έντονη κοινωνική δραστηριότητα, πρωτοστάτησε στην ίδρυση του Εργατικού Κέντρου Αθηνών το 1910 και εισηγήθηκε το πρώτο εργατικό νομοσχέδιο. Εξελέγη βουλευτής Αττικής με το Βενιζελικό Κόμμα στις εκλογές του Νοεμβρίου του 1910, Αττικοβοιωτίας το 1912 και Αθηνών-Πειραιώς το 1923. To 1922 φυλακίστηκε εξαιτίας του γεγονότος ότι υπέγραψε το Δημοκρατικό Μανιφέστο μαζί με άλλες προσωπικότητες.
Το πρώτο ποιητικό του έργο δημοσιεύτηκε το 1940. Στα ποιητικά του έργα υμνείται η αντίσταση των Ελλήνων κατά των Γερμανών ή δίνονται λυρικές στιγμές της αγροτικής ηθογραφίας. Έγραψε επίσης πεζογραφήματα.
Η οριστική έκδοση με τη συλλογή δημοτικών τραγουδιών, σε δύο τόμους με τίτλο Τα Τραγούδια Των Ελλήνων (1951-1952), βραβεύτηκε από την Ακαδημία Αθηνών.  
Από το 1957 ως το 1959 υπήρξε πρόεδρος της Εταιρίας Ελλήνων Λογοτεχνών.
Ο Σπύρος Θεοδωρόπουλος απεβίωσε το 1961. Η σύζυγός του, Αύρα Θεοδωροπούλου, πέθανε δύο χρόνια μετά (1963). Το όνομα Άγις θέρος φέρει ένα ετήσιο βραβείο λαογραφίας.
MPEG-4

Αδειοδότηση

Το MPEG-4 περιέχει πατενταρισμένες τεχνολογίες, η χρήση των οποίων απαιτεί άδεια σε χώρες που αναγνωρίζουν διπλώματα ευρεσιτεχνίας λογισμικού αλγορίθμων. Πάνω από είκοσι τέσσερεις εταιρείες ισχυρίζονται ότι έχουν διπλώματα ευρεσιτεχνίας που καλύπτουν το MPEG-4. Τα MPEG LA διπλώματα ευρεσιτεχνίας που απαιτούνται για το MPEG-4 Part 2 Visual από ένα ευρύ φάσμα εταιρειών (ο ήχος διατίθεται με άδεια χρήσης χωριστά) και απαριθμεί όλους τους δικαιοπαρόχους και τους κατόχους άδειας χρήσης του στην τοποθεσία. Οι νέες άδειες για τα διπλώματα ευρεσιτεχνίας συστήματος MPEG-4 βρίσκονται σε εξέλιξη και δεν προσφέρονται νέες άδειες, ενώ οι κάτοχοι της παλαιάς άδειας MPEG-4 Systems εξακολουθούν να καλύπτονται από τους όρους αυτής της άδειας για τα κατοχυρωμένα διπλώματα ευρεσιτεχνίας (MPEG LA -). Η AT & T προσπαθεί να μηνύσει εταιρείες όπως η Apple Inc. σχετικά με υποτιθέμενη παράβαση διπλωμάτων ευρεσιτεχνίας MPEG-4. Οι όροι της άδειας χρήσης του QuickTime 7 της Apple για τους χρήστες περιγράφουν στην παράγραφο 14 τους όρους της υπάρχουσας άδειας MPEG-4 του συστήματος MPEG-4 από το MPEG LA.
Κύπελλο Ελλάδας πετοσφαίρισης ανδρών 2012-2013

Το κύπελλο Ελλάδας βόλεϊ ανδρών για την περίοδο 2012−13 ήταν η 26η διοργάνωση στην ιστορία του θεσμού, και διοργανώθηκε από την ΕΟΠΕ. Δικαίωμα συμμετοχής από αυτήν την περίοδο έχουν όλες οι ομάδες, ανεξαρτήτως της κατηγορίας που αγωνίζονται. Συνολικά δήλωσαν συμμετοχή 92 ομάδες από όλη την Ελλάδα. Κυπελλούχος αναδείχθηκε ο Ολυμπιακός για 13η φορά στην ιστορία του.

Γ' φάση

Στην τρίτη φάση μετείχαν οι τέσσερις ομάδες που προκρίθηκαν από τη δεύτερη φάση καθώς και οι δώδεκα ομάδες της Volleyleague 2012-13.

Τελική φάση

Η τελική φάση (φάιναλ-4) διεξήχθη το διήμερο 23 και 24 Μαρτίου στο Ρέθυμνο στο κλειστό "Μελίνα Μερκούρη" και μεταδόθηκε τηλεοπτικά από το συνδρομητικό κανάλι Novasports.
Φραγκίσκος Β΄ της Μάντουα

Βιογραφία

Ήταν ο πρωτότοκος γιος του Φρειδερίκου Α΄ μαρκήσιου της Μάντοβας και της Μαργαρίτας των Βίττελσμπαχ, κόρης του Αλβέρτου Γ΄ δούκα της Βαυαρίας.
Έκανε σταδιοδρομία ως κοντοτιέρος στη Βενετία το διάστημα 1489-98. Ήταν ο διοικητής του στρατού του Ιταλικού Συνασπισμού στη μάχη του Φορνόβο, υπό την καθοδήγηση του θείου του Ριντόλφο Γκοντζάγκα, που ήταν εμπειρότερος. Αν και αμφίρροπη, η μάχη είχε ως αποτέλεσμα την απώθηση του Καρόλου Η΄ της Γαλλίας πέρα από τις Άλπεις. Τον περιέγραφαν ως βραχύ, με σπινθηροβόλα μάτια, περιφρονητικό και εξαίρετα γενναίο· εθεωρείτο ο καλύτερος ιππότης της Ιταλίας.
Αργότερα συμμάχησε με τον πάπα Ιούλιο Β΄ στον Ιερό Συνασπισμό εναντίον της Βενετίας. Σε κάποια ευκαιρία οι Βενετοί τον αιχμαλώτισαν, τον κράτησαν όμηρο για μερικούς μήνες  και τον ταπείνωσαν. Δεν ελευθερώθηκε παρά μόνο όταν έδωσε τον γιο του Φρειδερίκο Β΄ στη Ρώμη. Αυτό τον έκανε εχθρικό προς τον πάπα και όταν αργότερα τον καλούσαν να αναλάβει τη διοίκηση του στρατού στη Ρώμη, αρνιόταν.
Κατά την απουσία του η Μάντουα κυβερνήθηκε από την σύζυγό του Ισαβέλα των Έστε. Υπό τη διοίκησή τους η πόλη γνώρισε πολιτιστική άνθηση. Είναι η εποχή ακμής της πόλης, στην οποία βρίσκονται καλλιτέχνες όπως ο Αντρέα Μαντένια και ο Ιάκομπο Μπονακόλσι. Ο Φραγκίσκος Β΄ έκτισε το ανάκτορο του Σαν Σεμπαστιάν και ο Μαντένια ζωγράφισε εκεί τον θρίαμβο του Καίσαρα, 9 έργα αυγοτέμπερας, συνολικά 70 τμ.
Από το 1503 άρχισε μία μακρά σχέση με τη Λουκρητία Βοργία. Από τις επαφές του με κοινές γυναίκες ασθένησε από σύφιλη και απεβίωσε το 1519. Τον διαδέχθηκε ο γιος του Φρειδερίκος Α΄.
Τρεις σονάτες για πιάνο, WoO 47 (Μπετόβεν)

Οι Τρεις σονάτες για Πιάνο, WoO 47, ή αλλιώς Kurfürstensonaten, είναι τρεις σονάτες για πιάνο του Λούντβιχ βαν Μπετόβεν, γραμμένες μεταξύ των ετών 1782 και 1783, όταν ακόμα ο Μπετόβεν ήταν 12 και 13 ετών. Αν και λόγω ηλικίας του συνθέτη, οι σονάτες δεν έχουν κάποια μουσική ταυτότητα, ωστόσο μέσω αυτών διακρίνεται μία ορισμένη ωριμότητα, η οποία είναι προάγγελος των επόμενων εξαιρετικών συνθέσεων του Γερμανού συνθέτη, όπως ο Μότσαρτ, έτσι και ο Μπετόβεν, θεωρούταν από μικρή ηλικία μουσικό ταλέντο. Οι σονάτες αυτές είναι αφιερωμένες στον Εκλέκτορα, Μαξιμιλιανό Φρίντριχ φον Κένιξεγκ-Ρόδενφελς.